寒林石屏風
作者：劉敞
朝代：宋

paragraphs: 屏風畫山皆任假，寒林石屏自然者。
蒼紋紺脈亂交加，短樹高枝自瀟灑。
觀者寧分畫與非，但怪奇妙非人爲。
又疑古苔著石瘦，何得本末無纖遺。
桑田變海松柏死，寒暑不及榮枯期。
佳哉大鈞育羣類，埏鎔精巧無巨細。
天真通貎皆生成，俗師筆墨那形似。
居人幽獨最相宜，樸厚遠謝雕鏤姿。
城中雲母屏更好，慎勿浪示豪家兒。